《登众岭用子翼韵》
明代·林光

东南千万山，脱换布桂景。影落罗浮春，脉发大庾岭。

融液结旋窝，柔茂豁深境。轩然峙众岭，巨舶系风碇。

浮沉波浪皱，踊跃鱼龙并。累累花萼敷，款款蝶蜂竞。

排云三两星，异质秀而颖。相望子午宫，乾坤气中正。

顾盼出穷林，颇觉仪卫盛。颙颙相拱揖，未肯争负胜。

或如蜂露珠，点点成圆净。或如母浦儿，留恋出天性。

或集若燕会，或雄若驰骋。或齐若姻娅，或落苦退屏。

危冠俨嗟哦，舞袖纷掩映。桓桓隶排衙，冉冉僧露顶。

周回抱一城，联络栖万井。将星在中军，士马俱贴定。

褰衣恣登临，老脚忘疲病。山灵在何许，俛仰增畏敬。

洪荒谁铸陶，会我心中镜。平生首立念，真宰秘休命。

但营不食地，薄德奚足徵。相携二三子，语下心即领。

纭纭物归根，法眼生虚静。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。